**Vyjadrenie členov a členiek odborných komisií FPU**

Členstvom odborných komisií FPU sme sa stali na základe nominácií z radov odbornej kultúrnej obce, voči ktorej cítime záväzok a zodpovednosť pri výkone tejto funkcie. Odborné komisie FPU ročne vyhodnotia cca 5.000 žiadostí o dotáciu, čo znamená 50.000 normostrán textu. Sú to hodiny a hodiny náročnej a finančne podhodnotenej práce, ktorú robíme, pretože nám záleží na tom, aby boli z obmedzených verejných zdrojov podporené tie najkvalitnejšie projekty. Nie vždy sa zhodneme a zasadnutia odborných komisií sprevádzajú dlhé a často konfrontačné diskusie. To je však podstatou demokratického a nezaujatého systému redistribúcie verejných zdrojov.

Pozmeňujúci návrh poslanca Michelka má presadiť, aby odborné komisie získali status poradného orgánu Rady fondu. V nej, ako v hlavnom rozhodovacom orgáne Fondu, bude osem členov z trinástich menovaných ministrom alebo ministerkou kultúry bez návrhu. V praxi to znamená, že práca pri hodnotení projektov, ako i odborný kredit hodnotiteľov\*iek, môžu nakoniec legitimizovať svojvoľné rozhodnutia Rady, s ktorými sa nemusia stotožňovať. Alebo že bude táto práca úplne zbytočná.

Rovnako ako ďalšie návrhy z rezortu SNS je pozmeňujúci návrh poslanca Michelka pokusom, ako limitovať, či v tomto prípade znefunkčniť možnosti občianskej a odbornej participácie na správe vecí verejných a nahradiť ich straníckymi mocenskými rozhodnutiami „zhora“.

Odmietame robiť odborné alibi rozhodnutiam Rady a akceptovať úlohu bezmocného komparzu.

Už 176 členiek a členov odborných komisií FPU, čo predstavuje 2/3 z celkového počtu, podpísalo vyhlásenie, podľa ktorého je pozmeňujúci návrh poslanca Michelka nezlučiteľný s naším ďalším pôsobením v odborných komisiách FPU. Preto v prípade, že bude schválený v podobe, ktorá odborným komisiám odoberá rozhodovacie právomoci, podáme spoločnú rezignáciu, a to k termínu, kedy novela zákona nadobudne účinnosť.